एक ठन पटचित्र पेंटिंग बनाय ला सुरु करे मं पहिली काम रहिथे -एक पातर गान रचे के. मामोनी चित्रकार कहिथें, "पेंटिंग सुरू करे के पहिली, हमन ला गीत के बोल बनाय ला होथे... येकर लय, पेंटिंग के काम ला एक ठन अकार देथे." ये विधा मं आठवीं पीढ़ी के ये कलाकार ह अपन घर मं बइठे हवंय अऊ बंगाल मं पूर्वी कोलकाता के जलीय जमीन वाले इलाका के चित्रन करत एक ठन पटचित्र बनावत हवंय.
ये कला के नांव संस्कृत शब्द पट्ट धन कपड़ा के एक ठन टुकड़ा अऊ चित्र धन पेंटिंग ले ले गे हवय. मामोनी, जलीय जमीन मं बने जटिल पर्यावरण तंत्र के पेंटिंग बनावत हवंय, अऊ संगे संग वो ह पातर गान गावत हवंय जऊन ह पटचित्र के बनाय ला बताथे. मामोनी के लिखे अऊ बनाय धुन मं ये गान एक ठन नेवता ले सुरु होथेः "सुनो, सब सुनो, चेत धरे सुनव".
ये गीत पूर्वी कोलकाता के 'जलीय जमीन' के महत्ता ला बताथे, जेकर ऊपर "कतको लोगन के जिनगी" आसरित हवय. मछुआरा, किसान अऊ हरियर खेत-खार के चित्रन कपड़ा मं चिपकाय कागज मं करे गे हवय. दिखाय बेरा, जब आखिर मं पट ला खोले जाथे, त पेंटिंग के कुछु हिस्सा हूबहू गीत के छंद के मुताबिक बने होथे. ये तरीका ले मामोनी अपन चित्रकला अऊ संगीत के जरिया ले 'जलीय जमीन' के कहिनी ला कहिथें.
मामोनी कहिथें, "पटचित्र के कला गुहाचित्र धन गुफा चित्र के प्राचीन कला ले जनम ले हवय." सदियों जुन्ना ये शिल्पकला मं असल पेंटिंग के काम के पहिली अऊ बाद मं घंटों मिहनत करे ला परथे.
पेंटिंग के पहिली बेल ले निकारे गोंद ला रंग मं मेंझारे जाथे. कागज के रोल ला लंबा बखत तक ले सुरच्छित रखे सेती कपड़ा मं चिपकाय के पहिली ताजा पेंटिंग ला सुखाय ला परथे. आखिर मं पटचित्र बनके तियार होथे.
अपन गाँव के दीगर लोगन मन के जइसने, मामोनी ह पटचित्र के कला नानपन ले सीखे ला सुरु कर दे रहिस. "मंय सात बछर के उमर ले चित्रकारी करत हवंव अऊ गाना गावत हवंव. पटचित्र मोर पुरखा के परंपरा आय अऊ मंय येला अपन दाई स्वर्ण चित्रकार ले सीखे हवंव." मामोनी के ददा 58 बछर के संभू चित्रकार घलो पटुआ शिल्पकार के काम करथें. ओकर छोड़, परिवार मं मामोनी के घरवाला समीर अऊ ओकर बहिनी सोनाली घलो ये काम करथें. मामोनी के दू झिन लइका हवंय - बड़े बेटा 8 वीं मं पढ़थे अऊ छोटे बेटी छठवीं मं. पढ़ई के संगे संग वो मन घलो ये कला ला सीखत हवंय.
परंपरा ले, पटचित्र ला इहाँ के लोककथा ले अपनाय गे रहिस, आमतऊर ले, ये चित्र मन मं, रमायन अऊ महाभारत जइसने महाकाब्य मन के दृश्य मन ला बनाय जावत रहिस. जुन्ना बखत के पटुआ शिल्पकार, जऊन चित्रकारी के पटचित्र तरीका के कलाकार रहे हवंय, वो मन मं मामोनी के डोकरा बबा-डोकरी दाई अऊ ओकर पुरखा घलो रहिन. पटचित्र मं बनाय चित्रकारी के कहिनी ला बताय गाँव गाँव जावत रहिन. बदला मं वो मन ला पइसा धन खाय ला मिल जावत रहिस, अऊ अइसने करके ये कला के प्रदर्सन लेच वो मन के रोजी-रोटी चलत रहिस.
मामोनी बताथें, पटचित्र बेंचे सेती नई बनाय जावत रहिस. पटचित्र न सिरिफ चित्रकला के एक ठन शैली रहिस, फेर सुने अऊ देखे दूनो तरीका ले बनाय कहिनी कहे के एक ठन विधा रहिस.
हालेच के ओकर काम कोविड -19 के असर, येकर लच्छन ला बताथे अऊ येकर बारे मं लोगन ला जागरूक करथे. कुछु दीगर कलाकार मन के संग मामोनी ह अस्पताल मन मं, हाट मन मं (हफ्ता बजार) अऊ नया गाँव के लकठा के गाँव मं ये पटचित्र के प्रदर्सन करिन.
पट-माया मेला हरेक नवंबर महिना मं नया गाँव मं आयोजित करे जाथे. मामोनी कहिथें, "ये मं भारत अऊ दुनिया भर ले अवेइय्या सैलानी अऊ कलापारखी मन के नजर लगे रहिथे. लोगन मन इहाँ आथें अऊ पेंटिंग ला बिसोथें." नया गांव मं अऊ तीर-तखार मं बेंचे जवेइय्या टी-शर्ट, फर्नीचर, बरतन , लुगरा, दीगर कपड़ा अऊ घर के समान मं घलो पटचित्र के शैली देकहे जा सकथे. येकरे सेती लोगन मन मं ये शिल्पकला डहर रूचि बढ़े हवय, अऊ बिक्री बढ़े हवय, जऊन ह कोविड -19 बखत घटगे रहिस. मामोनी अपन काम के फोटू मन ला सोशल मीडिया, खासकरके फेसबुक मं डारथें, येकर ले वो ला बछर भर अपन पेंटिंग बेंचे मं मदद मिल जाथे.
डिसपियरिंग डायलॉग्स कलेक्टिव (डीडी), समाज के संग मिलके अऊ समाज के भीतरी मं काम करथे, कला अऊ संस्कृति ला भेदभाव मिटाय, बातचीत सुरु करे अऊ नवा बिचार बनाय बर जरिया बनाथे. येकर मकसद मौजूदा विरासत , संस्कृति अऊ पर्यावरन-संरक्षण मं मदद करे हवय.
ये लेख इंडिया फ़ाउंडेशन फ़ॉर द आर्ट्स के आर्काइव अऊ म्यूज़ियम कार्यक्रम के तहत, अऊ पीपल्स आर्काइव ऑफ़ रूरल इंडिया के सहयोग ले चलत प्रोजेक्ट - जोल-ए-भूमिर गोल्पो कथा (स्टोरीज़ ऑफ़ द वेटलैंड) के हिस्सा आय. ये लेख मं गोएथे-इंस्टीट्यूट/मैक्स मूलर भवन नई दिल्ली घलो अपन सहयोग दे हवय.
